wickkiey/tamil-wikipedia-markdown huggingface dataset:
# பிரிவு (வணிகம்)

**பிரிவு** என்பது ஒரு வணிகத்தின் பிரிவு, சில சமயங்களில் வணிகத் துறை அல்லது வணிக அலகு (பிரிவு) என அழைக்கப்படுகிறது, இது ஒரு வியாபாரம், அமைப்பு அல்லது நிறுவனம் பிரிக்கப்பட்ட பகுதிகளில் ஒன்றாகும்.  

## கண்ணோட்டம்
பிரிவுகள் ஒரு வணிகத்தின் தனித்துவமான பகுதிகள் ஆகும். இந்த பிரிவுகள் அனைத்தும் ஒரே நிறுவனத்தின் பகுதியாக இருப்பதால், பிரிவுகளின் அனைத்து கடமைகள் மற்றும் கடன்களுக்கு அந்த நிறுவனம் சட்டப்பூர்வமாக பொறுப்பாகும். வங்கித் துறையில் ஒன்வெஸ்ட் வங்கி மற்றும் சிஐடி வங்கியுடனான அதன் உறவு ஒரு உதாரணம் ஆகும். சிஐடி வங்கி என்பது நிதிச் சேவை நிறுவனமான சிஐடி குழுமத்தின் சில்லறை வங்கிப் பிரிவாகும்.  

### சட்டப் பொறுப்பு

துணை நிறுவனங்கள் வரிவிதிப்பு, ஒழுங்குமுறை மற்றும் பொறுப்பு ஆகியவற்றின் நோக்கங்களுக்காக தனித்தனியான வரி, தனித்துவமான சட்ட நிறுவனங்களாகும். இந்த காரணத்திற்காக, அவை பிரிவுகளிலிருந்து வேறுபடுகின்றன, அவை முதன்மை நிறுவனத்திற்குள் முழுமையாக ஒருங்கிணைக்கப்பட்ட வணிகங்களாகும், மேலும் சட்டப்பூர்வமாகவோ அல்லது வேறுவிதமாகவோ அதிலிருந்து வேறுபட்டவை அல்ல.
# சி. எஸ். ஐ. இம்மானுவேல் தேவாலயம், சேலம்



**சி.எஸ்.ஐ இம்மானுவேல் தேவாலயம், சேலம்** , இந்தியாவின் தமிழ்நாடு, சேலத்தின் மையப்பகுதியில் சாரதா கல்லூரி சாலையில் அமைந்துள்ளது. இந்தத் தேவாலயத்தில் வழிபாடுகள் தமிழ் மற்றும் ஆங்கிலத்தில் நடத்தப்படுகின்றன.  

## வரலாறு
மே 1840 ஆம் ஆண்டு, இலண்டன் மறைப்பணியாளர் சங்கத்தின் செருமானிய மறைப்பணியாளரும், சேலத்தின் அப்போசுதலர் என்று அழைக்கப்படுபவருமான மதிப்பிற்குரிய ஜே.எம் லெக்லர் (மதிப்பிற்குரிய. ஜான் மைக்கேல் லெக்லர் - 1804 - 1861), சேலம் மறைப்பணிகளுக்கான பொறுப்பேதற்கு கோயம்புத்தூரிலிருந்து சேலத்திற்கு வந்தார். அவர் ஏற்கனவே இந்தியாவில் ஐந்து ஆண்டுகள் இப்பணியில் இருந்தவர் ஆவார். இதில் நான்கு ஆண்டுகள் திருநெல்வேலியின் அப்போஸ்தலர் என்று அழைக்கப்பட்ட மதிப்பிற்குரிய CTE ரீனியசுடன் (1790 - 1838) இணைந்து பணிபுரிந்தார். 1840 ஆம் ஆண்டில் மதி. ஜே.எம். லெக்லர் சேலத்தில் முதன்முதலில் ஒரு தொழில் பள்ளியைத் தொடங்கினார். பிரித்தானிய இந்தியா முழுவதிலும், இந்தப் பள்ளி, இந்தியாவில் தொழில்துறை கல்வியின் முதல் பள்ளி என்று அழைக்கப்பட்டது இதன் மூலம் மதி. ஜே.எம். லெக்லர், இந்தியாவின் தொழில்துறை கல்வியின் தந்தை (ஆங்கிலம்: the father of Industrial education in India) என்றும் அழைக்கப்பட்டார். (சரிபார்க்கப்பட்ட வரலாறு). தொழில்துறை பள்ளியை மேம்படுத்த மதி. ஜே.எம் லெக்லருக்கு மிகத் திறமையான தொழிலாளர்களும் கைவினைஞர்களும் தேவைப்பட்டனர். எனவே அவர் திருநெல்வேலியிலிருந்து திறமையான தொழிலாளர்களை பாளையங்கோட்டையைச் சேர்ந்த கேடசிஸ்ட் ஈ. டேவிட் தலைமையில் அழைத்தார். கேடசிஸ்ட் ஈ. டேவிட், மதி.. ஜே.எம். லெக்லரிடம் திருநெல்வேலியில் நன்கு பயிற்சி பெற்றவர் ஆவார். திருநெல்வேலியைச் சேர்ந்த 30 திறமையான தொழிலாளர்கள், தங்கள் குடும்பங்களுடன் சேலம் வந்தனர். தொழிற்கல்வி பள்ளியில் அவர்களது தொழில்களுக்கு ஏற்ப வேலைகள் வழங்கப்பட்டன. சேலத்தின் செவ்வாய்பேட்டை பகுதியில் உள்ள சேலம் மறைப்பணி வளாகத்தில் இக்குடும்பத்தினர்கள் குடியமர்த்தப்பட்டனர்.  

## தேவாலய குழு
தற்போதைய குழுவில் ஒன்பது ஆயர் குழு (pastorate) மற்றும் நான்கு மாவட்ட சபை (District Council) உறுப்பினர்கள் இடம்பெற்றுள்ளனர்.  

## நிர்வாகம்
சிஎஸ்ஐ இம்மானுவேல் தேவாலயம் கோயம்புத்தூரில் இருந்து இந்திய திருச்சபை நிறுவனத்திடம் ஒப்படைக்கப்பட்டது.  

## சி.எஸ்.ஐ க்கு மாற்றம்
இந்திய சுதந்திரத்திற்குப் பிறகு, இந்திய இந்திய அரசாங்கம், அனைத்து அரசாங்க தேவாலயங்களின் உரிமையையும், இந்தியாவில் உள்ள அனைத்து தேவாலய சொத்துக்களுக்கும் முழுமையான உரிமையாளர்களாக, கல்கத்தாவில் உள்ள இந்திய தேவாலய அறங்காவலர்களுக்கு மாற்றியது. இருப்பினும், தேவாலயத்தின் பராமரிப்பு உள்ளூர் மறைமாவட்டத்தின் பொறுப்பாகும். செப்டம்பர் 1947 ஆம் தேதி தென்னிந்திய திருச்சபை உருவானதைத் தொடர்ந்து, கிறித்துவ தேவாலயம் (Christ Church), மைசூர் மறைமாவட்டத்தின் கீழ் வந்தது. 1950 ஆம் ஆண்டில், இந்தத் தேவாலயம், புதிதாக உருவாக்கப்பட்ட கோயம்புத்தூர் மறைமாவட்டத்திற்கு மாற்றப்பட்டது. 1963 ஆம் ஆண்டில், கல்கத்தாவில் உள்ள இந்திய தேவாலய அறங்காவலர்களால் நடத்தப்பட்ட தேவாலயங்களின் உரிமையானது தென்னிந்திய திருச்சபை (Church of South India) அறக்கட்டளை சங்கத்திற்கு மாற்றப்பட்டது. இலண்டன் மறைப்பணியாளர் சங்கத்தின் தேவாலயமும் (Chapel) தென்னிந்திய திருச்சபையின் கட்டுப்பாட்டின் கீழ் வந்தது  

## நிகழ்காலம்
தற்போது, சி.எஸ்.ஐ. இம்மானுவேல் தேவாலயத்தில் ஒரு சமூகக் கூடமும் உள்ளது. சேலத்தின் பழைய ஆங்கிலிகன் கல்லறையும் இந்த தேவாலயத்தால் நிர்வகிக்கப்படுகிறது. சமீபத்தில், சில சீரமைப்பு பணிகள் மேற்கொள்ளப்பட்டன.
# குராவ் வனவிலங்கு காப்பகம்


**குராவ் வனவிலங்கு காப்பகம்** (மலாய்: *Pusat Perlindungan Hidupan Liar Krau*; ஆங்கிலம்: *Krau Wildlife Reserve*) என்பது மலேசியா, பகாங், தித்திவாங்சா மலைத்தொடரில் அமைந்து உள்ள வனவிலங்கு காப்பகம். 60,349 ஹெக்டேர் பரப்பளவில், மலேசியாவிலேயே மிகப்பெரிய வனவிலங்கு காப்பகம் ஆகும்.  

மலாயா பிரித்தானிய காலனித்துவ நிர்வாகத்தின் போது நிறுவப்பட்டது. இது பகாங் மாநிலத்தின் தெமர்லோ மாவட்டத்தில் பெனோம் மலைக்கு அருகில் அமைந்துள்ளது. இங்குள்ள பிரதான ஆறுகள்: குராவ் ஆறு *(Krau River);* லொம்பாட் ஆறு, தெரிஸ் ஆறு.  

மலேசியாவின் வனவிலங்கு தேசியப் பூங்காக்கள் துறை *(Department of Wildlife and National Parks),* இந்தக் குராவ் வனவிலங்கு காப்பகத்தை நிர்வகித்து வருகிறது. இதன் நிர்வாக அலுவலகம் லஞ்சாங் நகரத்தின் தென் பகுதியில் உள்ளது.  

## வரலாறு

1960-ஆம் ஆண்டுகளில், லார்ட் மெட்வே (Lord Medway) என்பவர் பெனோம் மலைக்கு விலங்கியல் ஆய்வுப் பயணத்தை மேற்கொண்டார். பெனோம் மலை 2110 மீட்டர் உயரம் கொண்டது. அவரின் தொடர் ஆய்வுப் பயணங்கள், கோலா குராவ் எனப்படும் பெனோம் மலை கிழக்குப் பகுதியில் ஆய்வுகள் நடத்த பல அறிஞர்கள், உயிரியலாளர்களை ஈர்த்தன.  

குராவ் வனவிலங்கு காப்பகத்தின் தாழ்நில வனப் பகுதியில் (dipterocarp forest area) பறவைகள், பாலூட்டிகள், பல்வகை விலங்கினங்கள், வெளவால்கள் மிக அதிகமாக வாழ்கின்றன. இவற்றின் வாழ்வியல் முறை பன்முகத் தன்மைகள் கொண்டவை.  

### யானைகள் பாதுகாப்பு மையம்

கோலா காண்டாவில் யானைகள் பாதுகாப்பு மையம் *(Kuala Gandah Elephant Conservation Centre)* உள்ளது. இது இடம்பெயர்ந்த யானைகளைப் பாதுகாக்கும் யானை மையம் ஆகும்.  

காடுகளில் தனித்து விடப்படும் அல்லது தனித்து வாழும் யானைகளுக்கு ஓர் இடமாற்றுத் தளம் வழங்கப்பட வேண்டும் என்பதற்காக இந்த மையம் அமைக்கப்பட்டது.  

ஜெண்டராக் *(Jenderak)* எனும் இடத்தில் செலாடாங் *(Bos gaurus)* எனும் காட்டு எருமைகளுக்கான இனப்பெருக்க மையம் உள்ளது. அத்துடன் பறவையினங்களில், அரிய வகை மலாயா மயில்களும் *(Malayan peacock-pheasant)* இந்தக் காப்பகத்தில் காணப்படுகின்றன.
# ஏலூரு புத்தர் பூங்கா



**ஏலூரு புத்தர் பூங்கா** இந்தியாவின் ஆந்திரப் பிரதேச மாநிலம், மேற்கு கோதாவரி மாவட்டம், ஏலூரு நகரில் அமைந்துள்ளது.ஏலபுரி என்பது ஏலூர் நகரத்தின் பண்டைய பெயராகும். கஜ வல்லிவாரி செருவு (ஆங்கிலம்: Gaja Vallivari Cheruvu) என்பது ஏலபுரி நகரத்தில் (ஆங்கிலம்: Helapuri town) உள்ள பழமையான குளங்களில் ஒன்றாகும். சாளுக்கியர் ஆட்சிக் காலத்தில் யானைகள் இக்குளத்தில் தண்ணீர் குடித்தன. கி.பி. 11 ஆம் நூற்றாண்டு வரை, ஏலூரு வேங்கி வம்சத்தின் முன்னாள் தலைநகரமாகத் திகழ்ந்தது.  

## புத்தர் சிலை
கஜ்ஜலவரி செருவு என்ற பெயரில் அமைந்துள்ள குளத்தின் நடுவில் ஓர் அற்புதமான 74 அடி உயர புத்தர் சிலை கட்டப்பட்டது. புத்தரின் போதனைகளைப் பரப்புவதற்காக ஓர் ஓவியக் கூடமும் உருவாக்கப்பட்டது. சிலையின் பீடத்தில் புகழ்பெற்ற அமராவதி சிற்பங்கள் அலங்கரிக்கின்றன. ஐக்கிய ஆந்திராவின் கடைசி முதலமைச்சராக இருந்த நல்லாரி கிரண் குமார் ரெட்டி இதனை திறந்து வைத்தார்.  

## மேலும் பார்க்கவும்

- மிக உயரமான சிலைகளின் பட்டியல்
- சிலைகளின் பட்டியல்
# சிரோட்டி


**சிரோட்டி** என்று அழைக்கப்படும் சிரோட்டெ கர்நாடகா மற்றும் மகாராஷ்டிராவில் இரவை மற்றும் தூள் சர்க்கரையுடன் செய்யப்பட்ட ஒரு இனிப்பு வகையாகும். சில பகுதிகளில் மைதா மாவு கொண்டு செய்யப்படுகிறது. இந்த தின்பண்டம் உணவுக்குப்பின் வழங்கப்படுகிறது.  

தெலுங்கானா மாநிலத்தின் சில பகுதிகளிலும் இந்த இனிப்பு பிரபலமானது. குறிப்பாக நல்கொண்டா மாவட்டங்களில் இது பரவலாக சமைக்கப்படுகிறது. இங்கு இது ஃபெனி/பெனி (Pheni/Peni) என்ற பெயரில் அழைக்கப்படுகிறது. திருவிழா அல்லது திருமணம் போன்ற நிகழ்ச்சிகளில் இது இனிப்பாக பரிமாறப்படுகிறது.  

இதன் செய்முறை: பிசைந்த இரவை மாவை வட்ட வடிவில் உருட்டி ஒன்றன் மேல் ஒன்றாக அடுக்கிய பின்னர் நெய் அல்லது சுத்திகரிக்கப்பட்ட எண்ணெயில் நன்கு பொறித்து தயாரிக்கப்படுகிறது. பொறித்த பின்னர் தங்க பழுப்பு நிறத்தில், பஞ்சுபோன்ற பூரியை ஒத்திருக்கிறது. பின்னர் அதில் தாராளமாக தூள் சர்க்கரை பாகில் தோய்த்து எடுத்த பின்னர் விருப்பப்பட்டால் அரைத்த பாதாம் மற்றும் முந்திரி விழுதினைத் தெளிப்பர்.  

## மேலும் பார்க்கவும்

- வறுத்த மாவு உணவுகளின் பட்டியல்
- இந்திய உணவுகளின் பட்டியல்
# காண்டவி (உணவு)



**காண்டவி** ( குஜராத்தி : ખાંડવી *khāṇḍvī* ), **பட்டுலி**, **தகிவாடி** அல்லது **சுரலிச்சி வடி** (மராத்தி : सुरळीची **वडी** என்றெல்லாம் அழைக்கப்படும், கார தின்பண்டம் மகாராட்டிரம் மற்றும் குசராத் மாநிலங்களின் சமையல் வகையைச் சேர்ந்தது. இது ஒரு சுவையான சிற்றுண்டியாகும். இது மஞ்சள், இறுக்கமாக உருட்டப்பட்ட கடிக்க ஏதுவான அளவிலான துண்டுகளைக் கொண்டுள்ளது. முதன்மையாக கடலை மாவு மற்றும் தயிர் ஆகியவற்றால் செய்யப்படுகிறது.  

காண்டவி இந்தியா முழுவதும் எளிதாகக் கிடைக்கிறது. பொதுவாக பசி தூண்டும் தின்பண்டம் அல்லது சிற்றுண்டியாக உண்ணப்படுகிறது. பலர் இதை வீட்டில் தயாரிப்பதை விட உள்ளூர் கடைகளில் வாங்க விரும்புகிறார்கள். இது சில நேரங்களில் பூண்டு சட்னியுடன் பரிமாறப்படுகிறது .  

## தயாரிப்பு
கண்டவி பொதுவாக இஞ்சி விழுது, உப்பு, தண்ணீர், மஞ்சள் மற்றும் சில சமயங்களில் பச்சை மிளகாய் சேர்த்து பதப்படுத்தப்பட்ட கடலை மாவு மற்றும் தயிர் ஆகியவற்றிலிருந்து தயாரிக்கப்படுகிறது. மாவை ஒரு தடிமனான விழுதாக தயாரிக்கவும். பின்னர் ஒரு தட்டையான மேற்பரப்பில் மெல்லியதாக பரப்பவும். காண்டவிகளை பின்னர் 2-3 செமீ (1 அங்குலம்) கனத்திற்கு இறுக்கமான துண்டுகளாக உருட்டப்படுகிறது. காண்டவி பொதுவாக கடிக்கும் அளவு இருக்கும். துருவிய சீஸ், சட்னி அல்லது கெட்ச்அப் போன்ற மசாலாப் பொருட்கள் சேர்த்து தாளிக்கலாம். இதை சூடாகவோ அல்லது குளிர்ந்த நிலையிலோ பரிமாறலாம்.
# மிளகாய் வடை



***மிளகாய் வடை*** என்பது மிளகாய் ( *மிர்ச்சி* ) மற்றும் உருளைக்கிழங்கு அல்லது காலிஃபிளவர் மசாலா பொதியப்பட்ட வடையை பொறித்து, தக்காளி சுவைச்சாறுடனோ (sauce) புதினா மற்றும் புளி சட்னியுடனோ சூடாக பரிமாறப்படும் ஒரு காரமான இந்திய சிற்றுண்டியாகும். மிளகாய் வடை தயாரிக்க வாழைக்காயும் பயன்படுத்தப்படுகிறது.  

இராஜஸ்தான் ஜோத்பூர் மிளகாய் வடை மிகவும் பிரபலமானது, ஏனெனில் அப்பகுதியில் உள்ள தண்ணீர் ஒரு தனித்துவமான சுவையை அளிக்கிறது. இது மற்றொரு ஜோத்பூர் ஸ்பெஷாலிட்டியான *மாவா கச்சோரியுடன்* நன்றாக இணைகிறது, சர்க்கரை பாகில் தோய்த்து எடுக்கப்படுகிறது.
# சென்னை அனந்த பத்மநாபசுவாமி கோயில்



**அனந்த பத்மநாபசுவாமி கோவில்** இந்தியாவின் சென்னை அடையாருக்கு அருகில் உள்ள ஒரு இந்து சமயக் கோவிலாகும் . இந்தக் கோவில் காந்தி நகர் இரண்டாவது முதன்மை சாலையில் , போர்டிசு மலர் மருத்துவமனை அருகில் அமைந்துள்ளது. இந்து சமயக் கடவுளான விஷ்ணுவுக்காக அர்ப்பணிக்கப்பட்ட இந்தக் கோவில், திருவனந்தபுரத்தில் உள்ள பத்மநாபசுவாமி கோவிலின் பெயரால் அழைக்கப்படுகிறது. மேலும் திருவனந்தபுரத்தில் உள்ள பத்மநாபசுவாமி கோயிலில் உள்ளதைப் போலவே விஷ்ணுவும் ஐந்து தலை பாம்பின் மீது சாய்ந்தபடி சித்தரிக்கப்படுகிறார். திருவிதாங்கூரின் கடைசி அரசரான சித்திர திருநாள் நன்கொடையாக வழங்கிய நிலத்தில் 1962 ஆம் ஆண்டு கட்டப்பட்ட இக்கோவில் சென்னையில் வாழும் மலையாளிகளுக்காக இயங்கி வருகிறது. கோவில் கேரள பாணியில் கட்டப்பட்டுள்ளது.  

கோவிலின் வளாகத்தில், தினசரி பூசை நடத்துவதற்கு ஒரு *யாகசாலை* உள்ளது. திருவிதாங்கூரின் கடைசி அரசரான சித்திர திருநாளின் சிலை ஒன்று 29 செப்டம்பர் 1939 தேதி நடைபெற்ற கோவில் நுழைவுப் பிரகடனத்தை நினைவுகூரும் வகையில் அப்போதைய மெட்ராசு கவர்னராக இருந்த எர்சுகின் பிரபுவால் திறந்து வைக்கப்பட்டது.  

## மேலும் பார்க்கவும்

- சென்னையில் சமயம்
# பெனும் மலை



**பெனும் மலை**, (ஆங்கிலம்: Mount Benum அல்லது Mount Benom; மலாய் மொழி: Gunung Benum; என்பது மலேசியாவின் தித்திவாங்சா மலைத்தொடரில் உள்ள மலையாகும். இதன் உயரம் . உலு செக்கா எனும் கிராமத்திற்கு அருகில் அமைந்துள்ளது.  

தீபகற்ப மலேசியாவில் 10-ஆவது உயரமான மலை. குனோங் தகான் மலைக்குப் பிறகு பகாங்கில் இரண்டாவது உயரமான மலை. மலேசியாவில் 17-ஆவது உயரமான மலை.  

## பொது

குனோங் பெனோம் மலைத்தொடர் பகாங் மாநிலத்தின் ஜெராண்டுட்; தெமர்லோ; ரவுப் மாவட்டங்களின் எல்லைகளுக்கு இடையில் அமைந்துள்ளது.  

மலை ஏறுபவர்கள் மலையின் உச்சிக்கு ஏற 3 நாட்கள் தேவைப்படும். பெனோம் மலையின் உச்சியை அடைய இரண்டு வனப் பாதைகள் உள்ளன.  

முதல் பாதை பகாங் ரவுப்பில் உள்ள லதா பெரெம்புன் *(Lata Berembun)* எனும் இடத்தில் உள்ளது. இரண்டாவது பாதை பகாங்கின் ஜெராண்டுட்; உலு செக்காவில் உள்ளது.  

## தீபகற்ப மலேசியாவின் 10 உயரமான மலைகள்

1. குனோங் தகான் (2,190 மீ) - *Gunung Tahan*
1. கொர்பு மலை (2,183 மீ) - *Gunung Korbu*
1. யோங் பெலார் மலை (2,181 மீ) - *Gunung Yong Belar*
1. காயோங் மலை (2,173 மீ) - *Gunung Gayong*
1. சாமா மலை (2,171 மீ) - *Gunung Chamah*
1. யோங் யாப் மலை (2,168 மீ) - *Gunung Yong Yap*
1. உலு செப்பாட் மலை (2,158 மீ) - *Gunung Ulu Sepat*
1. பத்து பூத்தே மலை (2,131 மீ) - *Gunung Batu Putih*
1. ஈராவ் மலை (2,110 மீ) - *Gunung Irau*
1. பெனும் மலை (2,107 மீ) - *Gunung Benom*
# மூன்றாம் துர்லபராஜா

**மூன்றாம் துர்லபராஜா** (*Durlabharaja* III) (ஆட்சி சுமார் 1065-1070 பொ.ச.) சாகம்பரியின் சௌகான் வம்சத்தைச் சேர்ந்த ஒரு இந்திய மன்னராவார். வடமேற்கு இந்தியாவில் இன்றைய இராஜஸ்தானின் சில பகுதிகளை உள்ளடக்கிய சபடலக்ச நாட்டை ஆட்சி செய்தார்.  

## ஆரம்ப கால வாழ்க்கை
துசாலா என்றும் அழைக்கப்படும் இவர், தனது தந்தை சாமுண்டராஜனுக்குப் பிறகு சாகம்பரியின் சிம்மாசனத்தில் அமர்ந்தார். பிஜோலியா கல்வெட்டு இருவருக்கும் இடையில் ஒரு சிம்ஹத்தை வைக்கிறது. சிம்ஹதா துர்லபராஜாவின் மூத்த சகோதரராக இருந்திருக்கலாம் என்று வரலாற்றாசிரியர் தசரத சர்மா கருதுகிறார்.  

## குசராத் சோலங்கியர்களுடன் மோதல்
துர்லபராஜா குசராத்தின் சோலங்கிய மன்னன் கர்ணனுடன் மோதலில் ஈடுபட்டதாக ஒப்பீட்டளவில் தாமதமான இரண்டு நூல்கள் தெரிவிக்கின்றன. துர்லபன் கூர்ஜர மன்னனை தோற்கடித்து, சங்கிலியால் அஜ்மீருக்கு அழைத்து வந்து சந்தையில் தயிர் விற்கும்படி கட்டாயப்படுத்தினார் என்று *பிரபந்த கோசம்* என்ற நூல் கூறுகிறது. துர்லபனுக்கு எதிரான போரில் கர்ணன் இறந்ததாகவும், சகமான அரசனிடம் தனது செல்வம் அனைத்தையும் இழந்ததாகவும் *ஹம்மிரா மகாகாவ்யம்* கூறுகிறது. துர்லபனின் மரணத்திற்குப் பிறகு கர்ணன் (கி.பி. 1092 இல் இறந்தார்) ஆட்சியைத் தொடர்ந்ததால், இது வரலாற்றுத் தவறானது என்று அறியப்படுகிறது. மேலும், *பிருத்விராஜ விஜயம்* போன்ற முந்தைய மற்றும் நம்பகமான நூல்கள் அத்தகைய முரண்பாடுகளைக் குறிப்பிடவில்லை. கர்ணனுக்கு எதிராக துர்லபன் ஒரு சிறிய இராணுவ வெற்றியை அடைந்திருக்கலாம், இது பிற்கால புகழ்ச்சியாளர்களால் ஒரு பெரிய வெற்றியாக பெரிதாக்கப்பட்டது.  

## இறப்பு
துர்லபன், பெரும்பாலும் கசனவித்து மன்னன் இப்ராஹிம் அரசரான இருந்த போது முஸ்லிம் படையெடுப்புகளை எதிர்கொண்டதாகத் தெரிகிறது. மிலேச்சர்களுடனான போரில் இவர் கொல்லப்பட்டதாக பிருத்விராஜ விஜயம் கூறுகிறது. ஜொனராஜாவின் உரையின் வர்ணனையின்படி, " மிலேச்சர்கள்" என்ற வார்த்தை முஸ்லிம்களைக் குறிக்கிறது. பல ஆண்டுகளுக்குப் பிறகு எழுதப்பட்ட *ஹம்மிர மகாகாவ்யம்*, ஷஹாப்-உத்-தின் என்ற முஸ்லிம் ஆட்சியாளரை துர்லபன் கைப்பற்றியதாகக் கூறுகிறது. ஆனால் இது வரலாற்று ரீதியாக துல்லியமாகத் தெரியவில்லை.  

இவருக்குப் பிறகு இவரது சகோதரர் மூன்றாம் விக்ரகராஜா ஆட்சிக்கு வந்தார்.
# மூன்றாம் விக்ரகராஜா


**மூன்றாம் விக்ரகராஜா** (*Vigraharaja* III) (ஆட்சி சுமார் 1079-1090 பொ.ச.) சாகம்பரியின் சௌகான் வம்சத்தைச் சேர்ந்த ஒரு இந்திய மன்னராவார். இவர் வடமேற்கு இந்தியாவில் இன்றைய இராஜஸ்தானின் சில பகுதிகளை உள்ளடக்கிய சபடலக்ச நாட்டை ஆட்சி செய்தார்.  

## ஆரம்ப கால வாழ்க்கை
விசாலன் அல்லது பிசாலன் என்றழைக்கப்படும் மூன்றாம் விக்ரகராஜா, சகமான மன்னர் சாமுண்டராஜனின் மகனாவார். இவர் தனது சகோதரர் மூன்றாம் துர்லபராஜாவுக்குப் பிறகு சகமான சிம்மாசனத்தில் அமர்ந்தார்.  

## பரமாரர்களோடு கூட்டணி
விக்ரகராஜாவின் ராணியின் பெயர் ரஜாதேவி என்பதாக பிஜோலியா பாறைக் கல்வெட்டு மூலம் அறியப்பட்டது. *விக்ரகராஜா ரசோ* என்ற காவியக் கவிதையில், இவர் முந்தைய பரமார மன்னன் போஜனின் மகள் ராஜமதியை மணந்ததாகக் கூறுகிறது. இருப்பினும், விக்ரகராஜா அரியணை ஏறுவதற்கு ஏறக்குறைய 25 ஆண்டுகளுக்கு முன்பு, 1055 பொ.ச. இல் போஜன் இறந்துவிட்டார். போஜனின் சகோதரர் உதயாதித்தன் தனது மருமகளை விக்ரகராஜாவுக்கு திருமணம் செய்து கொடுத்திருக்கலாம் என வரலாற்றாசிரியர் ஆர்.பி.சிங் கருதுகிறார். தசரத சர்மாவின் கூற்றுப்படி, அவர் உதயாதித்தனின் மகளாக இருந்திருக்கலாம்.  

விக்ரகராஜா இவ்வாறு மாளவத்தின் பரமார அரசரான உதயாதித்தனுடன் திருமணக் கூட்டணியை உருவாக்கினார். *பிருத்விராஜ விஜயம்* என்றா நூல், உதயாதித்தனுக்கு சாரங்கன் என்ற குதிரையைக் கொடுத்ததாகக் கூறுகிறது. அதன் உதவியுடன் உதயாதித்தன் தனது எதிரியான கர்ணனை தோற்கடிக்க முடிந்தது. இவ்வாறு, மாளவத்தில் அமைதியையும் செழிப்பையும் நிலைநாட்ட பரமார மன்னனுக்கு விக்ரகராஜா உதவினார். பிற்கால உரையான *சுர்ஜனா சரிதமும்* இந்தக் கணக்கை உறுதிப்படுத்துகிறது. ஆனால் கர்ணனைத் தோற்கடித்த விக்ரகராஜாவை தவறாகக் கருதுகிறது.  

விக்ரகராஜா சிவனை வழிபட மால்வாவில் உள்ள உஜ்ஜைனிக்குச் சென்றதாகவும் கூறப்படுகிறது.  

## கசனவித்துகளுடன் மோதல்
இவர் மாளவத்தின் மன்னரான சகாப்-உத்-தினை தோற்கடித்ததாக *ஹம்மிர மகாகாவ்யம்* கூறுகிறது. இது வரலாற்று ரீதியாக துல்லியமானது அல்ல, ஏனென்றால் 14 ஆம் நூற்றாண்டின் ஆரம்பம் வரை முஸ்லிம்கள் மாளவத்தை ஆட்சி செய்யவில்லை. வரலாற்றாசிரியர் ஆர்.பி. சிங்கின் கூற்றுப்படி, சகாப்-உத்-தின் கசனவித்தின் இப்ராஹிமின் தளபதியாக இருந்திருக்கலாம்.  

## இறப்பு
*பிரபந்த கோசம்* என்ற நூலின் கூற்றுப்படி, விக்ரகராஜா காமத்தின் மேல் அதிகம் நாட்டமுடையவராக சித்தரிக்கப்படுகிறார். மேலும் மகாசத்யா என்ற பிராமணனின் மனைவியை வலுக்கட்டாயமாக தூக்கிச் சென்றார். மகாசத்யாவின் சாபம் இறுதியில் இவரது மரணத்திற்கு வழிவகுத்தது. மற்றொரு புராண உரையான *பிருத்விராஜ் ராசோ*, பார்வதி தேவியை வேண்டிக் கொண்டிருந்த வைசியப் பெண்ணை பாலியல் பலாத்காரம் செய்ததாகக் கூறுகிறது. சிறுமியின் சாபம் இவரை துண்டா என்ற அரக்கனாக மாற்றியது. இந்த இரண்டு நூல்களும் விக்ரகராஜாவின் மரணத்திற்குப் பிறகு பல நூற்றாண்டுகளுக்குப் பிறகு இயற்றப்பட்டதால், இந்த புராணக்கதைகளின் வரலாற்றுத் துல்லியத்தை தீர்மானிப்பது கடினம்.  

விக்ரகராஜாவுக்குப் பிறகு இவருடைய மகன் முதலாம் பிருத்விராஜா ஆட்சிக்கு வந்தார்.
# சாமுண்டராஜா (சகமான வம்சம்)


**சாமுண்டராஜா** (Chamundaraja) (ஆட்சிக் 1045-1065 பொ.ச.) சாகம்பரியின் சௌகான் வம்சத்தைச் சேர்ந்த ஒரு இந்திய மன்னராவார். வடமேற்கு இந்தியாவில் இன்றைய இராஜஸ்தானின் சில பகுதிகளை உள்ளடக்கிய சபடலக்ச நாட்டை ஆட்சி செய்தார்.  

## வரலாறு
இரண்டாம் வாக்பதிராஜாவுக்குப் பின் ஆட்சிக்கு வந்த வீரராமனைத் தொடர்ந்து சாமுண்டராஜா பதவியேற்றார். வரலாற்றாசிரியர் ஆர்.பி.சிங்கின் கூற்றுப்படி, வீரராமனும் சாமுண்டராஜனும் வாக்பதிராஜாவின் மகன்கள் எனத் தெரிகிறது. தசரத சர்மாவின் கூற்றுப்படி, வாக்பதிராஜாவிற்கு மூன்றாவதாக கோவிந்தராசன் என்ற மகனும் இருந்தார்.  

சாமுண்டராஜரின் முன்னோடியான வீரராமன் பரமார மன்னன் போஜனால் கொல்லப்பட்டார். பரமார்கள் சாகம்பரியை சிறிது காலம் ஆக்கிரமித்திருக்கலாம். வரலாற்றாசிரியர் தசரத சர்மாவின் கூற்றுப்படி, சாமுண்டராஜா அவர்களை நாதுல்லா சகமன ஆட்சியாளர் அனஹில்லாவின் ஆதரவுடன் வெளியேற்றியிருப்பார். அனஹில்லா போஜனின் படைத்தளபதி சாதாவைக் கொன்றதாகவும், சாகம்பரியைக் கைப்பற்றியதாகவும் நாதுல்லா சகமனாக்களின் சுந்தா கல்வெட்டு கூறுகிறது.  

## இராணுவ நடவடிக்கைகள்
பிரபந்த கோசம், ஹம்மிர மகாகாவ்யம் மற்றும் சுர்ஜனா சரிதம் உள்ளிட்ட பல நூல்களால் பரிந்துரைக்கப்பட்டபடி, சாமுண்டராஜா ஒரு முஸ்லிம் இராணுவத்தை தோற்கடித்ததாக தோன்றுகிறது. பிரபந்த கோசம் இவரை "சுல்தானின் கொலையாளி" என்று விவரிக்கிறது, அதே சமயம் ஹம்மிரா மகாகாவ்யம் ஒரு "ஹெஜிம்-உத்-தினை" தோற்கடித்ததாகக் கூறுகிறது. சகமான இராச்சியம் கசனவித்துப் பேரரசின் எல்லையாக இருந்தது. மேலும் சாமுண்டராஜா கசனவித்துகளின் படையெடுப்பை முறியடித்திருக்கலாம். கஜினியின் மவ்தூத்துக்குப் பிறகு எந்த கசனவித்து சுல்தானும் தனிப்பட்ட முறையில் இந்தியாவிற்கு இராணுவத்தை வழிநடத்தியதாக அறியப்படவில்லை; சாமுண்டராஜாவால் கொல்லப்பட்ட "சுல்தான்" ஒரு கசனவித்து தளபதியாக இருக்கலாம்.  

பிருத்விராஜ விஜயத்தின் கூற்றுப்படி, சாமுண்டராஜா நரபுராவில் ( அஜ்மீர் மாவட்டத்தில் உள்ள நவீன நார்வார் ) விஷ்ணு கோயிலை நிறுவினார்.  

## வாரிசுகள்
இவருக்குப் பிறகு இவரது மகன் மூன்றாம் துர்லபராஜா, அவருக்குப் பிறகு இவரது மற்றொரு மகன் மூன்றாம் விக்ரகராஜா பதவியேற்றனர். பிஜோலியா கல்வெட்டு இருவருக்கும் இடையில் ஒரு சிம்ஹத்தை வைக்கிறது. சிம்ஹதா துர்லபராஜாவின் மூத்த சகோதரராக இருந்திருக்கலாம் என்று வரலாற்றாசிரியர் தசரத சர்மா கருதுகிறார்.
# அகில இந்திய இந்திரா காங்கிரஸ் (திவாரி)


**அகில இந்திய இந்திரா காங்கிரஸ் (திவாரி)** (*All India Indira Congress (Tiwari)*) என்பது இந்தியாவில் அதிருப்தி இந்திய தேசிய காங்கிரஸ் கட்சித் தலைவர்களான நாராயண் தத் திவாரி, அர்ஜுன் சிங், கே. நட்வர் சிங், ரங்கராஜன் குமாரமங்கலம் ஆகியோரால் 1996 அமைக்கப்பட்ட ஓர் அரசியல் கட்சி ஆகும். சோனியா காந்தி கட்சியைக் கைப்பற்றியபோது கட்சி பின்னர் காங்கிரஸ் கட்சியுடன் இணைக்கப்பட்டது.  

## தேர்தல் வரலாறு
| இந்தியப் பொதுத் தேர்தல், 1996 | பதினொராவது மக்களவை | 4 | 4 | 1.5% | 1.5% |
| --- | --- | --- | --- | --- | --- |
| 1996 உத்தரப் பிரதேச சட்டமன்றட்க் தேர்தல் | 4 | 4 | 1.3% | 1.3% |  |
| 1996 சம்மு காசுமீர் சட்டமன்றத் தேர்தல் | 1 | 1 | 0.7% | 0.7% |  |
| 1996 மேற்கு வங்க சட்டமன்றத் தேர்தல் | 0 | 0 | 0.1% | 0.1% |  |
| தமிழ்நாடு சட்டமன்றத் தேர்தல், 1996 | 0 | 0 | 0.1% | 0.1% |  |
# மாரான்



**மாரான்** (மலாய்: *Maran*; ஆங்கிலம்: *Maran*; சீனம்: 马兰; ஜாவி: مارن); என்பது மலேசியா, பகாங் மாநிலத்தில், மாரான் மாவட்டத்தில் அமைந்துள்ள ஒரு நகரம். தெமர்லோ, குவாந்தான் நகரங்களுக்கு இடையில் அமைந்துள்ளது. கிழக்கு கடற்கரை விரைவுச்சாலை வழியாகவும் இந்த நகரத்திற்குச் செல்லலாம்.  

மாரான் நகரின் புறநகர்ப் பகுதியில் ஜெங்கா, பண்டார் துன் அப்துல் ரசாக் *(Bandar Tun Abdul Razak)* அமைந்துள்ளது. மலேசியாவின் முன்னாள் பிரதமர் துன் அப்துல் ரசாக் அவர்களின் நினைவாக ஒரு நகரம் இங்கு உருவாக்கப்பட்டது.  

மத்திய நில மேம்பாட்டு ஆணையத்தின் *(Federal Land Development Authority)* கீழ், ஜெங்கா நில மேம்பாட்டுத் திட்டம் *(FELDA Jengka)* அமல்படுத்தப்பட்டு உள்ளது. 36 ரப்பர், எண்ணெய்ப்பனைத் தோட்டங்கள் தோற்றுவிக்கப்பட்டு உள்ளன. இதனை ஜெங்கா முக்கோணம் (Jengka Triangle) என்று அழைக்கிறார்கள்.  

## பொருளாதாரம்

மாரானின் முக்கிய பொருளாதார நடவடிக்கைகள் விவசாயம் சார்ந்தவை ஆகும். மலேசியாவிலேயே மிகப் பெரிய பெல்டா நிலக் குடியேற்றத் திட்டம் இங்குதான் உள்ளது. அதனால் பெரும்பாலும் எண்ணெய்ப்பனை உற்பத்தியே முக்கியமான விவசாயமாக உள்ளது.  

## போக்குவரத்து
மாரானில் இரயில் சேவைகள் இல்லை. ரேபிட் குவாந்தான் *(rapid Kuantan)* பேருந்து சேவையும் இன்னும் இந்த நகருக்கு கிடைக்கவில்லை. சிட்டி லைனர் *(Cityliner)* பேருந்துகள் மாரான் நகரைக் குவாந்தான் மற்றும் ஜெராண்டுட் நகரங்களுடன் இணைக்கின்றன.  

மாரானுக்கு காரில் செல்வது மிகவும் எளிதானது. கிழக்கு கடற்கரை விரைவுச்சாலை மாரான் நகருக்கு இரண்டு வழிகளை வழங்குகிறது.  

பழைய கோலாலம்பூர் - குவாந்தான் கூட்டரசு சாலை மாரான் நகரத்தின் வழியாகச் செல்கிறது. கூட்டரசு சாலை 64 (மலேசியா) மாரானை ஜெராண்டுட் நகருடன் இணைக்கிறது.  

பகாங் மாநிலத்தின் அரச நகரான பெக்கான் நகரத்தை, கூட்டரசு சாலை 82 (மலேசியா) இணைக்கின்றது.  

## மாரான் மரத்தாண்டவர் ஆலயம்
மாரான் மரத்தாண்டவர் ஆலயம், மாரானில் இருந்து 38 கி.மீ. தொலைவில் உள்ளது. இந்தக் கோயில் எண்ணெய்ப்பனை மற்றும் ரப்பர் தோட்டங்களுக்கு மத்தியில் 1891-ஆம் ஆண்டில் நிறுவப்பட்டது.  

இந்தப் பழைமையான கோயில் மலேசியாவின் மிகப்பெரிய ஆன்மீக தலங்களில் ஒன்றாக விளங்குகிறது. ஒவ்வோர் ஆண்டும், மார்ச் மற்றும் ஏப்ரல் மாதங்களில் பங்குனி உத்திரம் திருவிழா நடைபெறுகிறது. நாடு முழுவதிலும் இருந்து சுமார் 400,000 பக்தர்கள் கோயிலில் கூடுகிறார்கள்.  

### அரசாங்க ஊழியர்களால் உருவாக்கப்பட்டது

மலேசியத் தலைநகர் கோலாலம்பூரில் இருந்து கிழக்குப் பகுதியில் குவாந்தான் நகரை நோக்கிச் செல்லும் நெடுஞ்சாலையின் இடது புறத்தில், முதல் ஆலயமாக அமைந்து இருக்கிறது,  

1890-ஆம் ஆண்டுகளில், அன்றைய அரசாங்க ஊழியர்களால் ஒரு சிறிய கூடாரத்தில் தொடங்கப்பட்டது. அதன் பிறகு படிப்படியாக வளர்ச்சி அடைந்து, தற்போதைய தோற்ற நிலையை அடைந்துள்ளது.  

### கோயில் வரலாறு

120 ஆண்டுகளுக்கு முன் கோலாலம்பூரில் இருந்து குவாந்தான் நகருக்குச் சாலை அமைக்கும் வேலை நடந்து கொண்டிருந்தது. ஒரு பெரிய மரத்தை வெட்டும் போது அதில் இருந்து ரத்தம் கசிந்தது.  

அதே வேளையில் மரம் வெட்டிக் கொண்டிருந்த தமிழர் ஒருவருக்கு அருள் வந்து, அந்த மரத்தை வெட்டக் கூடாது என்றும், சாலையைச் சிறிது தூரத்திற்கு அப்பால் போட வேண்டும் என்றும் சொன்னார்.
# பெரா



**பெரா** (மலாய்: *Bandar Bera*; ஆங்கிலம்: *Bera Town*) என்பது மலேசியா, பகாங் மாநிலத்தில், பெரா மாவட்டத்தில் *(Bera District)* உள்ள ஒரு நகரம். அந்த மாவட்டத்தின் தலைப்பட்டணம். பகாங் மாநிலத்தில் தென் மேற்கில் உள்ளது.  

இந்த நகரம் முன்பு தெமர்லோ மாவட்டத்தில் இருந்தது. 1992-ஆம் ஆண்டு பெரா மாவட்டம் உருவாக்கப் பட்டது. அதன் பின்னர் இந்தப் பெரா நகரம் அந்த மாவட்டத்தின் தலைப் பட்டணம் ஆனது.  

## சொற்பிறப்பியல்

மலேசியாவின் மிகப் பெரிய நன்னீர் ஏரியான பெரா ஏரி *(Lake Bera)* இந்த நகரத்தில்தான் உள்ளது. 1994 நவம்பர் மாதம் முதல் ராம்சர் உடன்படிக்கையின் கீழ் அந்த ஏரி பாதுகாக்கப் படுகிறது.  

அந்த ஏரியின் பெயரே இந்த நகரத்திற்கும் வைக்கப்பட்டது.  
பெரா ஏரிப் பகுதியில் செமலை *(Semelai)* எனும் ஒராங் அஸ்லி பழங்குடியினர் வாழ்கிறார்கள். அவர்களின் கூற்றுப்படி, பெரா அதன் பெயரை ரெபா *(Reba)* எனப்படும் ஒரு வகை கடல் பாசியில் இருந்து பெறப்பட்டது.  

## மக்கள்தொகையியல்

பின்வருபவை 2010-ஆம் ஆண்டு மலேசிய புள்ளியியல் துறையின் மக்கள் தொகை கணக்கெடுப்பின் புள்ளி விவரங்கள்.  
| பெராவில் உள்ள இனக் குழுக்கள்: 2010 மக்கள் தொகை கணக்கெடுப்பு |  |  |
| --- | --- | --- |
| மலாய்க்காரர்கள் | 60,696 | 67.2% |
| சீனர்கள் | 24,511 | 27.1% |
| இந்தியர்கள் | 4,739 | 5.2% |
| இதர மக்கள் | 358 | 0.4% |
# 2-அமினோபிரிடின்


}}  

**2-அமினோபிரிடின்** (*2-Aminopyridine*) என்பது H<sub>2</sub>NC<sub>5</sub>H<sub>4</sub>N என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மம் ஆகும். அமினோபிரிடின் சேர்மத்தின் மூன்று மாற்றியன்களில் 2-அமினோபிரிடினும் ஒன்றாகும். நிறமற்ற திண்மப் பொருளான இச்சேர்மம் பிரொக்சிகாம், சல்பாபிரிடின், தெனொக்சிகாம், திரிபெலெனமீன் போன்ற மருந்துகளின் உற்பத்தியில் பயன்படுத்தப்படுகிறது. சோடியம் அமைடு பிரிடீனுடன் ஈடுபடும் சிச்சிபாபின் வினையில் 2-அமினோபிரிடின் உருவாகிறது.  

## கட்டமைப்பு
2-ஐதராக்சிபிரிடின் கனிசமாக பிரிடோன் இயங்குச் சமநிலைக்கு மாறினாலும், தொடர்புடைய இமைன் இயங்குச் சமநிலை (HNC<sub>5</sub>H<sub>4</sub>NH) 2-அமினோபிரிடினுக்கு குறைவான முக்கியத்துவம் வாய்ந்ததாகக் கருதப்படுகிறது.  
## நச்சுத் தன்மை
எலிகளுக்கு வாய்வழியாக கொடுக்கும் போது 2-அமினோபிரிடின் சேர்மத்தின் உயிர் கொல்லும் அளவு ஒரு கிலோகிராமுக்கு 200 மில்லிகிராம் என்று கணக்கிடப்பட்டுள்ளது.
# 3-அமினோபிரிடின்



**3-அமினோபிரிடின்** (*3-Aminopyridine*) என்பது C<sub>5</sub>H<sub>6</sub>N<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மம் ஆகும். அமினோபிரிடின் சேர்மத்தின் மூன்று மாற்றியன்களில் 3-அமினோபிரிடினும் ஒன்றாகும். நிறமற்ற திண்மப் பொருளாக இது காணப்படுகிறது.  

## தயாரிப்பு
நிகோடினமைடுடன் சோடியம் ஐப்போபுரோமைட்டை சேர்த்து சூடாக்குவதன் மூலம் தயாரிக்கப்படுகிறது. இவ்வினைக்காக சோடியம் ஐதராக்சைடுடன் புரோமினை சேர்த்து 70 °செல்சியசு வெப்பநிலையில் வினைபுரியச் செய்து தளத்திலேயே சோடியம் ஐப்போபுரோமைட்டு தயாரிக்கப்படவேண்டும்.  
:  
கரிம ஈந்தணைவியான 3-பிரிடைல் நிக்கோடினமைடு தயாரிப்புக்கு 3-அமினோபிரிடின் பயன்படுத்தப்படுகிறது. தொகுப்பில் பயன்படுத்தப்படலாம். திராக்சிபைடு என்ற மருந்து தயாரிப்பிலும் 3-அமினோபிரிடின் பயன்படுத்தப்படுகிறது.  

## நச்சுத் தன்மை
காடைகளுக்கு வாய்வழியாக கொடுக்கும் போது 3-அமினோபிரிடின் சேர்மத்தின் உயிர் கொல்லும் அளவு ஒரு கிலோகிராமுக்கு 178 மில்லிகிராம் என்று கணக்கிடப்பட்டுள்ளது.
# காமாட்சி அம்மன் கோவில், சைதாபேட்டை



**காமாட்சி அம்மன் கோவில், சைதாப்பேட்டை**இந்தியாவின் தமிழ்நாடு மாநிலம் சென்னை மாவட்டம், மேற்கு சைதாபேட்டை நகரின் செட்டி தெருவில் அமைந்துள்ள ஒரு இந்து சமய கோவிலாகும் இக்கோயில் விசுவகர்மா சமூகத்தினரால் நிர்வகிக்கப்படுகிறது. மூலவர் காமாட்சி அம்மன். ஆஞ்சநேயர், நவகிரகம் ஆகிய தெய்வங்களுக்கு தனி சன்னதி உள்ளது. சைதாப்பேட்டை தொடருந்து நிலையம் அருகே அமைந்துள்ள இக்கோயில் 300 ஆண்டுகளுக்கும் மேலான பழமையானது என நம்பப்படுகிறது. இக்கோவில் சென்னை மாவட்டத்தில் உள்ள விசுவகர்மா சமூகத்தின் ஐந்து புனிதத் தலங்களில் ஒன்றாகும்.
# 2022 சாங்சா கட்டட விபத்து



**2022 சாங்சா கட்டட விபத்து** (*2022 Changsha building collapse*) மத்திய சீனாவின் ஊனான் மாகாணத்தில் உள்ள வாங்செங்கு மாவட்ட நகரமான சாங்சாவில் 2022 ஆம் ஆண்டு ஏப்ரல் மாதம் 29 ஆம் தேதி நிகழ்ந்தது. இந்த 6 மாடி குடியிருப்பு கட்டடம் திடீரென்று இடிந்து விழுந்த விபத்தில் 26 பேர் உயிரிழந்தனர். 26 பேர் கண்டறியப்படவில்லை. தொடர்ந்து மீட்புப் பணிகள் நடைபெற்று வருகின்றன. ஆயிரத்திற்கும் மேற்பட்ட தீயணைப்பு வீரர்கள் மீட்புப் பணியில் ஈடுபட்டுள்ளனர். சரிவுக்கான காரணம் உள்ளூர் அதிகாரிகளின் விசாரணையில் உள்ளது. பலர் கைது செய்யப்பட்டுள்ளனர்.
# தபரனா கதே



***தபரனா கதே*** (தபராவின் *கதை* ) என்பது 1987 ஆம் ஆண்டு கிரீசு காசரவல்லி இயக்கத்தில் வெளிவந்த இந்திய கன்னட மொழித் திரைப்படமாகும். இது பூர்ணச்சந்திர தேஜஸ்வி இதே தலைப்பில் எழுதிய ஒரு சிறுகதையை அடிப்படையாகக் கொண்டது.  

## கதைச்சுருக்கம்
*தபரனா கதே* திரைப்படத்தின் கதை: காவலாள் பதவியில் இருக்கும் அரசு ஊழியரான தபரா ஷெட்டியின் கதை இதுவாகும். அவர் ஓய்வு பெறும் வரை அரசாங்கத்தில் பணியாற்றுகிறார். அவர் ஒரு அர்ப்பணிப்புள்ள தொழிலாளி. தன்னை இவ்வளவு காலம் ஆதரித்த அமைப்பை மதிக்கிறார். ஆனால் பணியிலிருந்து ஓய்வு பெற்ற பிறகு பிரச்சனைகள் எழுகின்றன.  

தபரனா தனது ஓய்வூதிய பணத்தை ஒருபோதும் பெறவில்லை. ஒய்வு பெற்ற பின்பு, வயதான காலத்தில், தபரனா தான் பணியாற்றிய அதிகாரிகளை அணுகுகிறார். ஒரு சில அனுதாபிகளைத் தவிர, தபரனாவின் ஓய்வூதியத்தைப் பெற யாரும் உதவ முன்வரவில்லை. அவருடைய ஒரே துணையான, மனைவி,நீரிழிவு நோயால் பாதிக்கப்படும்போது நிலைமை மோசமடைகிறது. அவளுக்கு பாதத்தில் ஒரு புண் ஏற்படுகிறது. நீரழிவு குடலிறக்கமாகவும் முற்றுகிறது. தபரனா தனது மனைவிக்கு சிகிச்சை அளிக்க தனது ஓய்வூதியத்தைப் பெற, தான்னால் முடிந்த எல்லா வழிகளிலும் முயற்சி செய்கிறார். ஓய்வூதியம் அதுவரை கிடைக்கவில்லை. சில மாதங்களுக்குப் பிறகு, அவரது மனைவி இறந்துவிடுகிறார். அதன் பிறகு ஒருவழியாக ஓய்வூதியப் பணம் வருகிறது. விரக்தியின் உச்சநிலையில், தபரனா தனது உயர் அதிகாரிகளையும் தனது வாழ்க்கையை சீரழித்த அமைப்பையும் சபிக்கிறார்.  

## நடிகர்கள்

- தபரனா ஷெட்டியாக சாருஹாசன்
- நளினா மூர்த்தி
- சந்தோஷ் நந்தவனம்
- ஹசக்ரு

## சிறப்பம்சங்கள்
- திரைப்பட வரலாற்றாசிரியர் எஸ். தியோடர் பாஸ்கரன், Rediff.com இன் எல்லா காலத்திலும் சிறந்த பத்து இந்தியப் படங்களில் *தபரனா கதையைத்* தேர்ந்தெடுத்தார்.
- தபரனா தனது மனைவியின் அறுவை சிகிச்சையை நிர்வகிக்கத் தவறியபோது, விரக்தியின் ஒரு கணத்தில், அவர் உள்ளூர் இறைச்சிக் கடைக்காரரிடம் சென்று, தனது மனைவியின் காலை துண்டிப்பீர்களா என்று கேட்கிறார். இந்த சோகக் காட்சி பிரமாதமாக படமாக்கப்பட்டது.
- கிரீசு காசரவள்ளியின் எல்லாப் படங்களையும் போலவே உச்சகட்ட காட்சி மற்றொரு சிறப்பம்சமாக இருந்தது. தபரா இறுதியாக தனது ஓய்வூதியத்தைப் பெறுகிறார். ஆனால் எல்லாம் முடிந்துவிட்டது. அவருடைய ஒரே வாழ்க்கைத்துணை இவ்வுலகை விட்டுச் செல்கிறாள். அவரது அலுவலகத்தின் முன் நின்று, தபரனா அலுவலக ஊழியர்களை நோக்கி கத்துகிறார், மேலும் தனது மனைவியின் மரணத்திற்கு அவர்களே காரணம் என்றும் பழிசுமத்துகிறார்.
- இப்படத்தின் படப்பிடிப்பு கர்நாடக மாநிலம் சிக்மகளூர் மாவட்டத்தில் உள்ள முடிகெரே என்ற இடத்தில் நடைபெற்றது

## விருதுகள் மற்றும் திரையிடல்கள்
தாஷ்கண்ட், நான்டெஸ், டோக்கியோ மற்றும் ரஷ்யாவின் திரைப்பட விழா உள்ளிட்ட திரைப்பட விழாக்களில் *தபரனா கதே* திரையிடப்பட்டது.  

**34வது தேசிய திரைப்பட விருதுகள்**  

- சிறந்த திரைப்படம் - தபரனா கதே
- சிறந்த நடிகர் - சாருஹாசன்

**கர்நாடக மாநில திரைப்பட விருதுகள் 1986-87**  

- முதல் சிறந்த படம்
- சிறந்த இயக்குநர் - கிரிஷ் காசரவள்ளி
- சிறந்த கதை - பூர்ணச்சந்திர தேஜஸ்வி
- சிறந்த உரையாடல் - பூர்ணச்சந்திர தேஜஸ்வி
- சிறந்த நடிகர் - சாருஹாசன்
- சிறந்த படத்தொகுப்பு - எம்.என்.சுவாமி
- சிறந்த குழந்தை நடிகர் - சந்தோஷ் நந்தவனம்
# தேசிய அறிவியல் மற்றும் தொழில்நுட்ப அருங்காட்சியகம், லாகூர்



**தேசிய அறிவியல் மற்றும் தொழில்நுட்ப அருங்காட்சியகம், லாகூர்** (*National Museum of Science and Technology, Lahore*) பாக்கித்தான் லாகூர் நகரில் உள்ளது. அருங்காட்சியகம், 1965 ஆம் ஆண்டு லாகூரில் நிறுவப்பட்டது. ஓர் இலாப நோக்கற்ற, சமூக சேவையில் ஈடுபடும் நிரந்தர நிறுவனமாக செயல்படுகிறது. பொதுமக்கள் பார்வையிட அருங்காட்சியகம் திறந்திருக்கும். மனிதகுலத்தின் உறுதியான மற்றும் அருவமான பாரம்பரியத்தையும் அதன் சுற்றுச்சூழலையும் பொதுமக்களின் கல்வி நோக்கத்திற்காக வெளிப்படுத்துகிறது.  

1965 ஆம் ஆண்டு நிறுவப்பட்டதிலிருந்து, தேசிய அறிவியல் மற்றும் தொழில்நுட்ப அருங்காட்சியகம் பாக்கித்தானின் ஒரே தேசிய அளவிலான அறிவியல் மற்றும் தொழில்நுட்ப அருங்காட்சியகமாக செயல்பட்டு வருகிறது. ஆரம்பத்தில் இது பொறியியல் மற்றும் தொழில்நுட்ப பல்கலைக்கழக மாணவர்களுக்கு மட்டுமே பயன்பட்டது. பின்னர் 1976 ஆண்டு முதல் பொதுமக்களுக்கும் திறக்கப்பட்டது. பொதுமக்களுக்கு சேவை செய்யும் உணர்வில், இந்த அருங்காட்சியகம் அறிவியல் மற்றும் தொழில்நுட்ப அருங்காட்சியகமாக அதன் செயல்பாடுகளை தொடர்ந்து மேம்படுத்தி கொண்டே வருகிறது. கண்காட்சிகள் மற்றும் அதன் காட்சியகங்கள் விரிவாக்கத்தின் நான்கு கட்டங்களைக் கடந்து சென்றுள்ளன. 2011 ஆம் ஆண்டு பாக்கித்தான் அரசியலமைப்பின் 18 ஆவது திருத்தத்தை அடுத்து அருங்காட்சியகம் பஞ்சாப், அறிவியல் மற்றும் கல்வித் துறையுடன் இணைக்கப்பட்ட ஒரு துறையாக மாறியது. 2011 ஆம் ஆண்டு நிலவரப்படி அருங்காட்சியகத்தை கிட்டத்தட்ட 100,000 பார்வையாளர்கள் வருகை தந்திருந்தனர்.  

## மாணவர்களிடையே அறிவியல் விழிப்புணர்வு
அறிவியல் விழிப்புணர்வு மாணவர்களிடையே ஆராய்ச்சி, விசாரணை மற்றும் புதிய சிந்தனைகளை உருவாக்க வழிவகுக்கிறது. எப்போதாவது சில ஆரோக்கியமான போட்டிகள் மாணவர்களுக்கு அருங்காட்சியகத்தில் ஏற்பாடு செய்யப்படுகின்றன. ஆண்டுதோறும் கட்டுரை எழுதுதல், அறிவியல் வினாடி-வினா மற்றும் அறிவியல் கண்டுபிடிப்பு போன்ற போட்டிகளும் நடத்தப்படுகின்றன.  

## அருங்காட்சியக அமைவிடம்
இந்த அறிவியல் மற்றும் தொழில்நுட்ப அருங்காட்சியகம் பெருந் தட சாலையில் , லாகூரில் உள்ள பொறியியல் மற்றும் தொழில்நுட்ப பல்கலைக்கழகத்திற்கு அருகில் அமைந்துள்ளது.
# கராச்சி கோளரங்கம்


**கராச்சி கோளரங்கம்** (*PIA Planetarium, Karachi*) பாக்கித்தான் நாட்டின் கராச்சி நகரில் அமைந்துள்ள ஒரு கோளரங்கமாகும். கோளரங்கத்தில் வான-குவிமாடம் ஒன்றும் கோளரங்கப் பூங்காவில் போயிங் 720 ஏபி-ஏ.எக்சு.எல். என்ற வர்த்தக விமானம் ஒன்றும் உள்ளன. கோளரங்கம் அறிவியல் மாணவர்களுக்கு கல்வியை வழங்குகிறது. விண்வெளி ஆர்வம் கொண்ட, குறிப்பாக குழந்தைகள் மற்றும் மாணவர்களுக்காக ஏராளமான விண்மீன்கள் தொடர்பான கல்வி வள சேவைகள் இங்கு வழங்கப்படுகின்றன. உருது மற்றும் ஆங்கிலம் போன்ற மொழிகள் பயன்படுத்தப்படுகின்றன. 250 பேர் அமர்ந்து பார்வையிடும் வசதியை கோளரங்கம் பெற்றுள்ளது. 1985 ஆம் ஆண்டு முதலில் கராச்சியிலும் பின்னர் லாகூரிலும் நிறுவப்பட்டது. பாக்கித்தான் பன்னாட்டு விமான நிறுவனத்தின் கீழ் கராச்சி கோளரங்கம் செயல்படுகிறது.
# அச்ரஃப் நினைவு மருத்துவமனை



**அச்ரஃப் நினைவு மருத்துவமனை** (Ashraff Memorial Hospital) இலங்கையின் கல்முனையில் உள்ள ஓர் அரசு மருத்துவமனை ஆகும். கொழும்பில் செயல்படும் மத்திய அரசின் கட்டுப்பாட்டில் இம்மருத்துவமனை உள்ளது. 2010 ஆம் ஆண்டில் இங்கு 310 படுக்கைகள் இருந்தன. இந்த மருத்துவமனை சில சமயங்களில் **கல்முனை தெற்கு முகாம் மருத்துவமனை** அல்லது **கல்முனை தெற்கு மருத்துவமனை** என அழைக்கப்படுகிறது .  

## வரலாறு
**கல்முனைக்குடி மத்திய மருத்துவமனை** 1940 ஆம் ஆண்டுகளில் நிறுவப்பட்டது. இந்த மருத்துவமனை 1988 ஆம் ஆண்டு கல்முனைக்கு இடமாற்றம் செய்யப்பட்டு மத்திய மருத்துவமனையாகவும் மகப்பேறு இல்லமாகவும் மாற்றப்பட்டது. 1995 ஆம் ஆண்டில் புற நோயாளிகள் மருத்துவம்னையாகவும் 1996 ஆம் ஆண்டில் ஒரு மாவட்ட மருத்துவமனையாகவும், 1999 ஆம் ஆண்டில் ஒரு இராணுவ மருத்துவமனையாகவும் தரம் உயர்ந்தது. கல்முனை தெற்கு ஆதார மருத்துவமனையாக செயல்பட்டுவந்த இம்மருத்துவம்னை 2002 ஆம் ஆண்டு அச்ரஃப் நினைவு மருத்துவமனை எனப் பெயர் மாற்றம் செய்யப்பட்டது. அப்பிரதேசத்தின் முன்னணி அரசியல்வாதியான எம்.எச்.எம்.அச்ரஃப்பின் நினைவாக இப்பெயர் சூட்டப்பட்டது. 2002 ஆம் ஆண்டு கொழும்பில் உள்ள மத்திய அரசாங்கத்தால் மருத்துவமனை கையகப்படுத்தப்பட்டது - முன்னதாக திருகோணமலை மாகாண அரசாங்கத்தால் இது கட்டுப்படுத்தப்பட்டது.
# Module:SDcat

---
SDcat  
Module to check whether local short description matches that on Wikidata  
---

local p = {}  

---
--qid=  
(it defaults to the associated qid of the current article if omitted)  
and the local short description passed as |sd=  
It returns a category if there is an associated Wikidata entity.  
It returns one of the following tracking categories, as appropriate:  
- Category:Short description matches Wikidata (case-insensitive)
- Category:Short description is different from Wikidata
- Category:Short description with empty Wikidata description
For testing purposes, a link prefix |lp= may be set to ":" to make the categories visible.  
---

-- function exported for use in other modules  
-- (local short description, Wikidata entity-ID, link prefix)  
p._setCat = function(sdesc, itemID, lp)  
if not mw.wikibase then return nil end  
if itemID == "" then itemID = nil end  
-- Wikidata description field  
local wdesc = (mw.wikibase.getDescription(itemID) or ""):lower  
if wdesc == "" then  
return "" .. lp .. "Category:Short description with empty Wikidata description"  
elseif wdesc == sdesc then  
return "" .. lp .. "Category:Short description matches Wikidata"  
else  
return "" .. lp .. "Category:Short description is different from Wikidata"  
end  
end  

-- function exported for call from #invoke  
p.setCat = function  
local args  
if .args.sd then  
args = .args  
else  
args = :getParent.args  
end  
-- local short description  
local sdesc = mw.text.trim(args.sd or ""):lower  
-- Wikidata entity-ID  
local itemID = mw.text.trim(args.qid or "")  
-- link prefix, strip quotes  
local lp = mw.text.trim(args.lp or ""):gsub('"', '')  
return p._setCat(sdesc, itemID, lp)  
end  

return p
# வீரராமன்


**வீரராமன்** (*Viryarama*) (ஆட்சி 1040 பொ.ச.) சாகம்பரியின் சௌகான் வம்சத்தைச் சேர்ந்த ஒரு இந்திய மன்னராவார். வடமேற்கு இந்தியாவில் இன்றைய இராஜஸ்தானின் சில பகுதிகளை உள்ளடக்கிய சபடலக்ச நாட்டை ஆட்சி செய்தார்.  

வீரராமன், இரண்டாம் வாக்பதிராஜாவுக்குப் பிறகு சகமான மன்னராக பதவியேற்றார். வரலாற்றாசிரியர் ஆர்.பி.சிங்கின் கூற்றுப்படி, இவரும் சாமுண்டராஜா ஆகிய இருவரும் வாக்பதிராஜாவின் மகன்கள். இருப்பினும், தசரத சர்மா இவர்கள் இருவரைத் தவிர மூன்றாம் கோவிந்தராசன் என்பவரையும் மகனாகக் கருதுகிறார்.  

பிருத்விராஜ விஜயம் என்ற நூலின் கூற்றுப்படி, வீரராமன் பரமார மன்னன் போஜனால் கொல்லப்பட்டார். வீரராமன் பரமார மன்னன் போஜனால் கொல்லப்பட்டார். பரமார்கள் சாகம்பரியை சிறிது காலம் ஆக்கிரமித்திருக்கலாம். வரலாற்றாசிரியர் தசரத சர்மாவின் கூற்றுப்படி, சாமுண்டராஜா அவர்களை நாதுல்லா சகமன ஆட்சியாளர் அனகில்லாவின் ஆதரவுடன் வெளியேற்றியிருப்பார். அனகில்லா போஜனின் படைத்தளபதி சாதாவைக் கொன்றதாகவும், சாகம்பரியைக் கைப்பற்றியதாகவும் நாதுல்லா சகமனாக்களின் சுந்தா கல்வெட்டு கூறுகிறது. வீரராமனின் மரணத்திற்குப் பிறகு பரமாரர்கள் சாகம்பரியை ஆக்கிரமித்ததாகவும், அனகில்லாவின் உதவியுடன் அவரது வாரிசான சாமுண்டராஜனால் வெளியேற்றப்பட்டதாகவும் வரலாற்றாசிரியர் தசரத சர்மா கருதுகிறார். மறுபுறம், அனகில்லாவும் போஜனும் வீரராமனுக்கு எதிராக கூட்டணி அமைத்ததாக ஆர்.பி. சிங் ஊகிக்கிறார்; சிறிது நேரம் கழித்து, கூட்டணி முறிந்தது. அனகில்லா போஜனின் தளபதி சதாவைக் கொன்றார்.
# கராத்தே மணி

**கராத்தே மணி** (*Karate Mani*, 1944 -1993 ) என்பவர் ஒரு இந்திய தமிழ்த் திரைப்பட நடிகர், தற்காப்புக் கலைஞர் ஆவார். இவர் தமிழ்த் திரைப்படங்களில் சண்டைப் பயிற்சியாளராகவும், குணச்சித்திர பாத்திரங்களிலும், எதிர்மறைப் பாத்திரங்களிலும் நடித்துள்ளார்.  

## முன் வாழ்க்கை
கராத்தே மணி 1944 ஆம் ஆண்டு சென்னை மாகாணத்தின், சென்னையில் பிறந்தார். இவருக்கு சிறு வயதிலிருந்தே தற்காப்புக் கலையான கராத்தேயில் அதிக ஆர்வம் கொண்டவராக இருந்தார். இதனால் இவர் ஜப்பானின் முன்னணி கராத்தே ஆசிரியர்களிடம் முறையாக கராத்தே கற்றார். கராத்தேயில் கறுப்புப் பட்டை பெற்ற முதல் தமிழர் இவராவார். கராத்தேவின் உயர்ந்த பட்டமான ‘ரென்ஷி’ பட்டத்தையும் இவர் பெற்றார். பின் இவர் 1965ம் ஆண்டு சென்னையில் முதல் கராத்தே பயிற்சி பள்ளியை துவக்கினார். மேலும் கராத்தே மணி டோக்கியோ கராத்தே பல்கலைக்கழகத்தில் பேராசிரியராகப் பணியாற்றினார்.  

## திரைப்பட வாழ்க்கை
கராத்தேவால் பெற்ற புகழ்வழியாக இவர் தமிழ்த் திரைப்படத் துறையில் நுழைந்தார். 1980இல் அன்புக்கு நான் அடிமை படத்தின் வழியாக திரைப்படங்களில் அறிமுகமானார். தமிழ்த் திரைப்படத் துறையில் இரசினிகாந்தின் நெருங்கிய நண்பராகவும், திரைப்பட சண்டை பயிற்சியாளராகவும் ஆனார். ஆனால் திரைப்படங்களில் நடிப்பதிலிருந்து திடீரென்று விலகி, தன் கரேத்தே பள்ளியில் கவனம் செலுத்தினார்.  

## குடும்பம்
கராத்தே மணிக்கு இருமகன்கள் உள்ளனர் ஒரு மகன் திரிசூல் *பிரமுகர்* என்ற திரைப்படத்தில் கதாநாயகனாக அறிமுகமானார். இவரது இன்னொரு மகன் திரைப்படங்களில் எதிர்மறை பாத்திரங்களில் நடிப்பதாகவும் அறியப்படுகிறது. கராத்தே மணி தன் 50வது வயதில் உடல் நலக்குறைவால் காலமானார்.  

## நடித்த திரைப்படங்கள்
(இது முழுமையான பட்டியல் அல்ல)  
- அன்புக்கு நான் அடிமை (1980)
- அஞ்சாத நெஞ்சங்கள் (1981)
- விடியும் வரை காத்திரு (1981)
- ரங்கா (1982)
- அதிசய பிறவிகள் (1982)
- வளர்த்த கடா (1983)
- தங்கக்கோப்பை (1984)
- நீதிக்கு ஒரு பெண் (1984)
# கே. மணி

**பேராசிரியர். கே. மணி**, வேளாண்மைக் கல்வி பேராசிரியரும், தமிழ் எழுத்தாளரும் ஆவார். இவர் கோயம்புத்துர் தமிழ்நாடு வேளாண்மைப் பல்கலைக்கழகம் மற்றும் கோயம்புத்தூர் பி. எஸ். ஜி. கலை மற்றும் அறிவியல் கல்லூரியில் தாவரவியல் பேரராசிரியாக பணியாற்றி ஓய்வு பெற்றவர். முன்னர் இவர் கலைக் கதிர் இதழின் ஆசிரியராக இருந்துள்ளார். மேலும் இவர் கோயம்புத்தூர் அகில இந்திய வானொலி நிலையம் மற்றும் இந்திரா காந்தி திறந்த பல்கலைக்கழகத்தின் *ஞான வாணி* எனும் எப் எம் வானொலி மூலம் அறிவியல் மற்றும் ஆன்மிகம் பற்றிய பிரபலமான மற்றும் வளமான பேச்சாளராகவும், எழுத்தாளராகவும் உள்ளார்.  

இவர் வேதாந்தம் மற்றும் அறிவியல் குறித்து 75இக்கும் மேற்பட்ட நூல்களை தமிழில் எழுதியுள்ளார். அறிவியல், ஆன்மீகம், சமூகவியல், மானுடவியல், உளவியல் மற்றும் மனிதநேயம் மற்றும் அறிவியலின் பிற பிரிவுகள் தொடர்பான பொது கேள்விகளுக்கு இவர் பொது ஊடகங்கள் மூலம் விளக்கம் தருகிறார். மேலும் வேதாந்தம் மற்றும் அறிவியல் தொடர்பாக வாரந்திர உரைகளை காணொளி மூலம் வழங்குகிறார்.  

## பேராசிரியர் கே. மணி எழுதிய சில நூல்கள்
1. நான் யார்? (ஸ்ரீ ரமண பகவான் அருள்மொழி)
1. மனம் அது செம்மையானால்
1. அஷ்டா வக்ர கீதை (விளக்கவுரை)
1. மந்திரங்கள்: பயனுள்ள மந்திரங்களின் விரிவான விளக்கங்கள்
1. வேதத்தில் என்ன இருக்கிறது?
1. ஸ்ரீ ருத்ரம்: விரிவுரை
1. அபரோக்ஷ அனுபூதி: ஸ்ரீ சங்கராச்சாரியார் அருளியது
1. ஆத்மபோதம்: விளக்கவுரை
1. கீதா ஸாரம்: ஸ்ரீமத் பகவத் கீதையின் கருத்துப்பிழிவு
1. முண்டகோபநிஷத்: விளக்கவுரை
1. கைவல்யோபநிஷத்: விளக்கவுரை
1. கடோபநிஷத்: விரிவுரை
1. ஈசா’வாஸ்ய உபநிஷத்: விளக்கவுரை
1. ஐதரேய உபநிஷத்: விளக்கவுரை
1. கேன உபநிஷத்: விளக்கவுரை
1. பதஞ்சலி யோக சூத்திரம்: மூலமும் உரையும்
1. சிவமானஸ பூஜா: ஸ்ரீசங்கரர் அருளியது
1. அத்வைத மகரந்தம்
1. திடுக்கிட வைக்கும் ஃபிஸிக்ஸ்
1. அதிபரிமாண ஆகாயம்: இடம், காலம், பொருள், விசை ஆகிய நான்கின் ஐக்கியத் தத்துவம்
1. நான் உலகம் கடவுள்: அறிவியல் பூர்வமான ஆன்மிகத் தேடல்
1. கோமாவில் நான்
1. நாடி பிராணன் குண்டலினி
# தயோசாலிசிலிக் அமிலம்



**தயோசாலிசிலிக் அமிலம்** (*Thiosalicylic acid*) என்பது C<sub>6</sub>H<sub>4</sub>(SH)(CO<sub>2</sub>H) என்ற மூலக்கூற்று வாய்ப்பாட்டால் விவரிக்கப்படும் ஒரு கரிமகந்தகச் சேர்மமாகும். கார்பாக்சில் (C(=O)OH), தயோல் (R−SH) வேதி வினைக்குழுக்கள் இச்சேர்மத்தில் இடம்பெற்றுள்ளன. மஞ்சள் நிறத்தில் ஒரு திண்மமாக காணப்படும் இச்சேர்மம் நீர், எத்தனால், ஈரெத்தில் ஈதர், ஆல்க்கேன்கள் போன்ற கரைப்பான்களில் சிறிதளவிலும் இருமெத்தில் சல்பாக்சைடில் நன்றாகவும் கரைகிறது.  

## தயாரிப்பு
ஆந்ரனிலிக் அமிலத்தை ஈரசோனியமாக்கல் வினைக்கு உட்படுத்திய பின்னர் தொடர்ந்து சோடியம் சல்பைடைச் சேர்த்து துத்தநாகத்தின் உதவியால் ஒடுக்கம் சேய்தால் தயோசாலிசிலிக் அமிலம் உருவாகிறது.  

## பயன்கள்
செயற்கை சாயமான தயோ இண்டிகோவை தயாரிக்க உதவும் முன்னோடிச் சேர்மமாக தயோசாலிசிலிக் அமிலம் பயன்படுத்தப்படுகிறது. தடுப்பூசி காப்புப் பொருளான தயோமெர்சல், காப்புப்பொருள் பென்சி ஐசோதயசோலினோன் போன்றவற்றின் தயாரிப்பிலும், பெருந்தமனித் தடிப்பு, மெலனோமா போன்ற நோய்களுக்கான சிகிச்சையில் உதவும் பரிசோதனை மருந்தை தயாரிக்க உதவும் முன்னோடிச் சேர்மமாகவும் தயோசாலிசிலிக் அமிலம் பயன்படுகிறது..
# கொல்லப்பள்ளி நீர்த்தேக்கம்


**கொல்லப்பள்ளி நீர்த்தேக்கம்** (*Gollapalli Reservoir*) இந்தியாவின் ஆந்திரப் பிரதேச மாநிலத்திலுள்ள அனந்தபூர் மாவட்டத்தில் நீர்ப்பாசனத் திட்டத்துடன் அமைந்துள்ளது. சிரீசைலம் நீர்த்தேக்கத்திலிருந்து தண்ணீர் எடுக்கும் ஆந்தரி-நீவா கால்வாயிலிருந்து கொல்லப்பள்ளி நீர்த்தேக்கம் தண்ணீரைப் பெறுகிறது. பெனுகொண்டா தொகுதியில் உள்ள கொல்லப்பள்ளி கிராமத்தில் நீர்த்தேக்கம் அமைந்துள்ளது.  

நீர் வழிபாடு என்ற பொருள் கொண்ட சலயக்னம் என்ற நீர்மேலாண்மைத் திட்டத்தின் ஒரு பகுதியாக இந்த திட்டம் தொடங்கப்பட்டது. 2016 ஆம் ஆண்டு திசம்பர் மாதம் 2 ஆம் தேதியன்று ஆந்திரப் பிரதேசத்தின் அப்போதைய முதல்வர் என். சந்திரபாபு நாயுடுவால் திறந்து வைக்கப்பட்டது. நீர்த்தேக்கத்தில் 1.91 டிஎம்சி அடி தண்ணீரை தேக்கி வைக்க முடியும். நீர்த்தேக்கத்திலிருந்து மடகாசிரா மற்றும் இந்துப்பூருக்கு அந்தரி நிவா சுசலா சரவந்தி திட்டத்தின் பிரதான கால்வாய் மூலம் செலுத்தப்படுகிறது.
# செங்கோல் ஆதீனம்

**செங்கோல் ஆதீனம்**, தமிழ்நாட்டின் தூத்துக்குடி மாவட்டம், ஸ்ரீவைகுண்டம் வட்டத்தில் உள்ள பெருங்குளம் பேரூராட்சியில் அமைந்த சைவ மடமாகும். இந்த ஆதீனம் 1500 ஆண்டுகளுக்கு மேல் பழமையானது. பாண்டிய மன்னர்களுக்கு செங்கோல் வழங்கக்கூடிய உரிமையைப் பெற்று வந்ததால் இந்த ஆதீனத்திற்கு செங்கோல் ஆதீனம் என பெயர் பெற்றது.  

## வரலாறு
இந்த மடத்துக்கு 103 வது ஆதீனமாக ஸ்ரீலஸ்ரீ சிவபிரகாச தேசிக சத்தியஞான பரமாச்சார்ய சுவாமிகள் 2016 ஆம் ஆண்டு முதல் பொறுப்பில் உள்ளார்.
# கிமு 1


ஆண்டு **கி.மு. 1** (*1 BC*) என்பது யூலியன் நாட்காட்டியில் வெள்ளிக்கிழமையில் அல்லது சனிக்கிழமையில் தொடங்கிய ஒரு சாதாரண ஆண்டாகும். இவ்வாண்டு அக்காலத்தில் **இலெந்தூலசு, பீசோ தூதர்களின் ஆண்டு** (*Year of the Consulship of Lentulus and Piso*) அல்லது பண்டைய உரோமன் அப் ஊர்பி கொண்டிட்டா நாட்காட்டியில் **ஆண்டு 753** எனவும் அழைக்கப்பட்டது. நடுக் காலப்பகுதி முதல் ஐரோப்பாவில் அனோ டொமினி ஆண்டுகள் அறிமுகப்படுத்தப்பட்ட பின்னரே இவ்வாண்டுக்கு கி.மு. 1 என அழைக்கும் முறை நடைமுறைக்கு வந்தது. இதற்கு அடுத்த ஆண்டு கிபி 1 ஆகும், யூலியன் நாட்காட்டியில் "ஆண்டு 0" வழக்கில் இருக்கவில்லை.  

## நிகழ்வுகள்
### சீனா
- ஆன் பேரரசர் ஆய் இறந்ததை அடுத்து அவரது அகவை 8 உடன்பிறவா சகோதரன் பிங் பேரரசரானார்.
- ஆன் பேரரசர் ஆயியின் காதலர் டொங் சியான் தனது மனைவியுடன் தற்கொலை செய்து கொண்டார்.

### உரோமைப் பேரரசு
- முடிக்குரிய இளவரசர் கையசு சீசர் தனது கௌரவத்தைப் பெறும் முயற்சியாக லிவில்லாவைத் திருமணம் செய்தார்.
- கார்ட்டாசெனாவில் உரோமை நாடக அரங்கம் கட்டி முடிக்கப்பட்டது.
- அவுலசு செசீனா செவரசு தூதராக பேரரசர் அகசுத்தசினால் நியமிக்கப்பட்டார்.

### இந்தியா
- குணதாள சதகர்ணியின் பின்னர் மூன்றாம் சதகர்ணி சாதவாகன மன்னராக முடிசூடினார்.

### சமயம்
- கிறித்தவத்தில் இயேசுவின் மதிப்பிடப்பட்ட பிறப்பு, அவரது அனோ டொமினி காலத்தில் தியோனீசியஸ் எக்சிக்கசு என்பவரால் கொடுக்கப்பட்டது; பெரும்பாலான அறிஞர்களின் கூற்றுப்படி, தியோனீசியசு "அவதாரம்" என்ற சொல்லைப் பயன்படுத்தினார், ஆனால் அவர் இயேசுவின் கருத்தரிப்பையா அல்லது பிறப்பையா குறித்தார் என்பது அறியப்படவில்லை. இருப்பினும், குறைந்தபட்சம் ஒரு அறிஞராவது தியோனீசியசு இயேசுவின் அவதாரத்தை அடுத்த ஆண்டு கிபி 1 இல் வைத்தார் என்று கூறுகிறார். பெரும்பாலான இன்றைய அறிஞர்கள் தியோனிசியசின் கணக்கீடுகளை அதிகாரபூர்வமானதாகக் கருதவில்லை, அத்துடன் கிறித்துவின் பிறப்பு பல ஆண்டுகளுக்கு முன்பு நடந்ததாகக் குறிப்பிடுகின்றனர்.

## இறப்புகள்
- ஆகத்து 15 &ndash; ஆய், ஆன் அரசமரபு சீனப் பேரரசர் (பி. கிமு 27)
# பாபநாசம் மின்னாக்க நிலையம்

**பாபநாசம் மின்னாக்க நிலையம்** (*Papanasam Hydroelectric Power Plant*) இந்தியாவின் தமிழ்நாடு மாநிலத்திலுள்ள திருநெல்வேலி மாவட்டத்தின் பாபநாசம் அணையில் சேகரிக்கப்படும் நீரை பயன்படுத்தி மின்சாரம் தயாரிக்கும் நீர் மின் நிலையம் ஆகும். இங்கு 21000 கிலோவாட்டு மின்சக்தியை உண்டாக்கக் கூடிய முதல் பகுதி 1944 ஆம் ஆண்டு முதல் செயல்படுகிறது. 4000 கிலோவாட்டு மின்சக்தியை உண்டாக்கக் கூடிய வெப்ப மின்னாக்க நிலையமும் 7000 கிலோவாட்டு மின்சக்தியை உண்டாக்கக் கூடிய நீர் மின்னாக்கப் பகுதியும் 1951 ஆம் ஆண்டு முதல் செயல்பட்டு வருகின்றன.  

## அமைவிடம்
திருநெல்வேலி மாவட்டம் அம்பாசமுத்திரம் இரயில் நிலையத்திலிருந்து 8 மைல் தொலைவில் பாபநாசம் அருவிக்கு அருகில் கடல் மட்டத்திலிருந்து 310 அடி உயரத்தில் பாபநாசம் மின்னாக்க நிலையம் அமைந்துள்ளது.  

## வரலாறு
பாபநாசம் மின்னாக்க நிலையத்தின் முதல் கட்டம் 1938 ஆம் ஆண்டு தொடங்கி 1944 ஆம் ஆண்டு முடிந்தது. இரண்டாவது கட்டம் 1947 ஆம் ஆண்டு தொடங்கி 1951 ஆம் ஆண்டு முடிந்தது. திருநெல்வேலி, இராமநாதபுரம், மதுரை மாவட்டங்களின் பல இடங்களுக்கு பாபநாசம் மின்சாரம் கிடைக்கிறது. விவசாய நிலையங்கள் இதனால் பயனடைகின்றன. மதுரையில் இது பைக்காரா திட்டத்துடன் இணைக்கப்பட்டுள்ளது.  

## அணை
176 அடி உயரமும், 814 அடி நீளமும் உள்ள அணை பெரியதொரு நீர்தேக்கமாக தாமிரபரணி ஆற்றின் குறுக்காக கட்டப்பட்டுள்ளது. 1350 அடி நீளமும் 35 அடி உயரமும் கொண்ட திசைமாற்ற அணை ஒன்றை கட்டி ஆற்று நீரோட்டத்தின் திசை திருப்பப்படுகிறது. 8,6 அங்குல விட்டமுள்ள இரு குழாய்கள் மூலம் நீர்த்தேக்கத்திலிருந்து திட்டத்திற்குத் தேவையான நீர் பெற்றுக் கொள்ளப்படுகிறது.
# பெரா மாவட்டம்


நகரம்]]  
**பெரா மாவட்டம்** (ஆங்கிலம்: *Bera District*; மலாய்: *Daerah Bera*; சீனம்: 百乐县; ஜாவி: ﺮﺍ}}); என்பது மலேசியா, பகாங் மாநிலத்தின் தென்மேற்குப் பகுதியில் உள்ள ஒரு மாவட்டம்.  

இந்த மாவட்டத்தின் மேற்கில் நெகிரி செம்பிலான் மாநிலம்; தெற்கில் ஜொகூர்; மாநிலம்; எல்லைகளாக உள்ளன. 2,241 கி.மீ² பரப்பளவு கொண்டது. மலேசியப் புகழ் பெரா ஏரி இந்த மாநிலத்தில்தான் உள்ளது.  

மலேசியாவின் பிரதமர் இஸ்மாயில் சப்ரி யாகோப் இந்த மாவட்டத்தின் பெரா தொகுதியைச் சேர்ந்தவர். இவர் 2021 ஆகஸ்டு மாதம் 21-ஆம் தேதி முதல், நாட்டின் 9-ஆவது பிரதமராகப் பதவி வகித்து வருகின்றார்.  

## சொற்பிறப்பியல்

மலேசியாவின் மிகப் பெரிய நன்னீர் ஏரியான பெரா ஏரி *(Lake Bera)* இந்த மாவட்டத்தில்தான் உள்ளது. 1994 நவம்பர் மாதம் முதல் ராம்சர் உடன்படிக்கையின் கீழ் அந்த ஏரி பாதுகாக்கப் பட்டு வருகிறது.  

அந்த ஏரியின் பெயரே இந்த மாவட்டத்திற்கும் வைக்கப்பட்டது. பெரா ஏரிப் பகுதியில் செமலை *(Semelai)* எனும் ஒராங் அஸ்லி பழங்குடியினர் வாழ்கிறார்கள். அவர்களின் கூற்றுப்படி, பெரா எனும் பெயர் ரெபா *(Reba)* எனப்படும் ஒரு வகை கடல் பாசியில் இருந்து பெறப்பட்டது. பெரா ஏரியில் அந்த வகையான கடல்வாழ் பாசிகள் உள்ளன.  

## பொது

பெரா மாவட்டத்தின் தலைநகரம் பெரா. இந்த நகரம் முன்பு தெமர்லோ மாவட்டத்தில் இருந்தது. 1992-ஆம் ஆண்டு பெரா மாவட்டம் உருவாக்கப் பட்டது. அதன் பின்னர் பெரா நகரம் இந்த மாவட்டத்தின் தலைநகரம் ஆனது.  

பகாங் மாநிலத்தின் தென்மேற்கு பகுதியியில் அமைந்துள்ள இந்த மாவட்டத்தின் வடக்கில் தெமர்லோ மாவட்டம் மற்றும் மாரான் மாவட்டம் உள்ளன. கிழக்கில் ரொம்பின் மாவட்டம் மேற்கில் பெந்தோங் மாவட்டம் மற்றும் தென்மேற்கில் நெகிரி செம்பிலான் மாநிலத்தின் செம்போல் மாவட்டம் ஆகியவை எல்லைகளாக உள்ளன.  

### முக்கிம்கள்
பெரா மாவட்டத்தில் இரண்டு முக்கிம்கள் எனும் துணை மாவட்டங்கள் உள்ளன.  

- பண்டார் பெரா (165,094 ஹெக்டேர்)
- திரியாங் (56,350 ஹெக்டேர்)

தெற்கில் இருந்து, மலேசிய இரயில் சேவையின் நகரிடை இயங்கும் ஊர்தி *(KTM Intercity)* இந்த மாவட்டத்தின் வழியாக பகாங் மாநிலத்திற்குள் நுழைகின்றது. கெமாயான்; கெராயோங்; மெங்காராக் நிலையங்களில் நின்று செல்கின்றது.  

## முக்கிய நகரங்கள்
பெரா மாவட்டத்தின் முக்கிய நகரங்கள்:  

- பண்டார் பெரா
- திரியாங்
- மெங்குவாங்
- கெமாயான்
- கெராயோங்
- மெங்காராக்

## மக்கள்தொகையியல்

பின்வருபவை 2010-ஆம் ஆண்டு மலேசிய புள்ளியியல் துறையின் மக்கள் தொகை கணக்கெடுப்பின் புள்ளி விவரங்கள்.  
| பெராவில் உள்ள இனக் குழுக்கள்: 2010 மக்கள் தொகை கணக்கெடுப்பு |  |  |
| --- | --- | --- |
| மலாய்க்காரர்கள் | 60,696 | 67.2% |
| சீனர்கள் | 24,511 | 27.1% |
| இந்தியர்கள் | 4,739 | 5.2% |
| இதர மக்கள் | 358 | 0.4% |

## பெரா மாவட்டத்தின் தமிழ்ப்பள்ளிகள்
பெரா மாவட்டத்தில் *(Bera District)* **3 தமிழ்ப்பள்ளிகள்** உள்ளன. அவற்றில் **73 மாணவர்கள்** பயில்கிறார்கள். **31 ஆசிரியர்கள்** பணியாற்றுகிறார்கள்.  

| CBDA097 | மெந்திரி தோட்டம்
Ladang Menteri | SJK(T) Ldg Menteri | **மெந்திரி தோட்டத் தமிழ்ப்பள்ளி** | 28300 | திரியாங் | 124 | 11 |  |
| --- | --- | --- | --- | --- | --- | --- | --- | --- |
| CBDA098 | மெங்காராக்
Mengkarak | SJK(T) Ldg Karmen | **கார்மென் தோட்டத் தமிழ்ப்பள்ளி** | 28200 | பெரா | 14 | 8 |  |
| CBDA099 | கெமாயான்
Kemayan | SJK(T) Kemayan | **கெமாயான் தமிழ்ப்பள்ளி** | 28380 | கெமாயான் | 81 | 12 | } |